
Δευτέρα, 16 Νοεμβρίου 2026

ΔΕΛΤΙΟ ΤΥΠΟΥ
Συλλήψεις αλλοδαπών στην Ηγουμενίτσα – Εντοπισμός 44 αλλοδαπών στο Κουφονήσι Σητείας – Αποβίβαση ασθενούς μέλους πληρώματος από σκάφος ακτοφυλακής στους Καλούς Λιμένες - Διακομιδές ασθενών 


Τις απογευματινές ώρες χθες, στελέχη Λιμενικής Αρχής της Ηγουμενίτσας προέβησαν στη σύλληψη δύο αλλοδαπών (υπηκόων Τουρκίας), ηλικίας 67 και 39 ετών, για παράβαση του άρθρου 25 παρ.1 του Ν.5038/2023 όπως τροποποιήθηκε και ισχύει και ενός 42χρονου αλλοδαπού (υπηκόου Γερμανίας) για παράβαση των άρθρων 24 παρ. 6 του Ν. Ν.5038/2023 και του άρθρου 83 παρ. 1 του Ν.3386/2005, όπως τροποποιήθηκαν και ισχύουν. Συγκεκριμένα, σε έλεγχο που διενεργήθηκε από στελέχη του Γραφείου Ασφαλείας του Κεντρικού Λιμεναρχείου Ηγουμενίτσας, εντός του λιμένα εξωτερικού Ηγουμενίτσας, ο 42χρονος (υπήκοος Γερμανίας) κατείχε και επέδειξε πλαστά ταξιδιωτικά έγγραφα, με σκοπό την παράνομη έξοδό του στο εξωτερικό. Από την περαιτέρω έρευνα προέκυψε ότι ο 67χρονος και ο 34χρονος (υπήκοοι Τουρκίας) επέβαιναν, ως οδηγός και συνεπιβάτης αντίστοιχα, σε Ι.Χ.Ε. όχημα γερμανικών πινακίδων, με το οποίο είχαν μεταφέρει τον 42χρονο στον λιμένα εξωτερικού Ηγουμενίτσας, προκειμένου να διευκολύνουν την παράνομη έξοδό του από τη χώρα. Οι ανωτέρω εντοπίστηκαν ο μεν πρώτος σε χώρο εντός του επιβατικού σταθμού και ο δεύτερος σε επιβατηγό-οχηματαγωγό (Ε/Γ-Ο/Γ) πλοίο με προορισμό το εξωτερικό. Ακόμα, το Ι.Χ.Ε. όχημα με το οποίο επρόκειτο να ταξιδέψουν εντοπίστηκε έξωθεν του λιμένα εξωτερικού Ηγουμενίτσας. Από το Κεντρικό Λιμεναρχείο Ηγουμενίτσας που διενεργεί την προανάκριση, κατασχέθηκε το ανωτέρω Ι.Χ.Ε. όχημα και πρόκειται να παραδοθεί στο Τελωνείο Ηγουμενίτσας. 
Διαθέσιμο φωτογραφικό υλικό έχει αναρτηθεί στο www.hcg.gr 

*****

Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη νήσο Κουφονησίου Σητείας. Άμεσα, στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα ιδιωτικό σκάφος, τα οποία εντόπισαν 44 αλλοδαπούς (41 άντρες και 3 γυναίκες). Με τη συνδρομή του ιδιωτικού σκάφους, οι αλλοδαποί παρελήφθησαν από το ΠΛΣ και μεταφέρθηκαν με ασφάλεια στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις βραδινές ώρες χθες, ενημερώθηκε η Λιμενική Αρχή των Καλών Λιμένων, ότι έχρηζε άμεσης νοσοκομειακής περίθαλψης ένας 40χρονος αλλοδαπός (υπήκοος Λετονίας), μέλος πληρώματος (ειδικότητας ειδικές δυνάμεις), από σκάφος της λετονικής ακτοφυλακής, στο πλαίσιο προγραμματισμένης περιπολίας. Ο 40χρονος μεταφέρθηκε με τη συνδρομή της επιβατηγού λάντζας «ΕΛΕΝΗ» Ν.Π. 2097 στο λιμάνι των Καλών Λιμένων, απ’ όπου διακομίστηκε με ασθενοφόρο όχημα του ΕΚΑΒ στο Κέντρο Υγείας Μοιρών για περαιτέρω ιατρικό έλεγχο. 

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-64χρονης και 34χρονου, από το λιμάνι της Λέρου προς το λιμάνι του Μαστιχαρίου Κω, με Περιπολικό σκάφος Λ.Σ.- ΕΛ.ΑΚΤ., 
-47χρονης από το λιμάνι του Πισαετού Ιθάκης προς το λιμάνι της Σάμης Κεφαλληνίας, με Περιπολικό σκάφος Λ.Σ.- ΕΛ.ΑΚΤ. και 
-71χρονου και 63χρονου, από το λιμάνι της Αίγινας προς το λιμάνι του Πειραιά, με Περιπολικό σκάφος Λ.Σ.- ΕΛ.ΑΚΤ..

